Á liðnum hjá Víkingi B eru fleiri profilar, sum hava eina stóra fortíð í føroyskum fótbólti, men hetta vísti seg ikki at nerva okkara menn tað heilt stóra. Dysturin var ikki meira enn góðan minutt gamal, tá mistak í Víkinga-verjuni endaði við, at Magni á Lakjuni varð spældur púra blankur, og hann sveik ikki álitið. Magni átti tó besta málið á degnum tilgóðar. Víkingur royndi at hótta, og okkara menn høvdu eisini onkrar royndir, áðrenn Magni tók sakina í egnar hendur í 27. minutti. Bæði Víkinga-málverjin og restin av monnunum annars bíðaðu eftir innleggi, tá Magni fekk fatur á langari sending niðan í vinstra borð. Men Lakju-maðurin vildi tað øðrvísi. Staddur úti við síðulinjuni hamraði hann til, og hóast Sunvard Joensen toygdi seg í hvørjari lykkju, so kundi hann ikki forða bóltinum í at sníkja seg um stólpan. Lítla løtu seinni gjørdi Klæmint Matras tað til 3-0, tá hann var fyrstur á returi eftir skotroynd frá Sjúrði Thomassen, og so var at kalla leyst í liðugt. Ikki tí. Eftir steðgin hóttu Víkingarnir, men hóast hálvskaddur, so stóð Tróndur Vatnhamar sum kinverski múrurin í málinum. Tvær ferðir vardi hann fyri, tá mótstøðumenn vóru púrasta blankir, og eisini tók hann eitt brotsspark, sum varð dømt. Beint fyri dystarlok fekk Magni sítt hat-trick, tá hann einsallur við málverjanum lobbaði bóltin í meskarnar. Við hesum hava okkara menn nú 9 stig eftir tríggjar dystir. Næsti dysturin verður á útivølli móti 07 Vestur.